ఆర్డర్ ఆఫ్ బ్రిటిష్ ఇండియా

ఆర్డర్ ఆఫ్ బ్రిటిష్ ఇండియా అనేది "సుదీర్ఘమైన, విశ్వసనీయమైన, గౌరవప్రదమైన సేవ" చేసిన వారికి ఇచ్చేందుకు ఈస్ట్ ఇండియా కంపెనీ 1837 లో స్థాపించిన మెరిట్ ఆర్డర్. సిపాయీల తిరుగుబాటు తర్వాత కంపెనీ అధికారాలను తొలగించారు. 1859 ఈ ఆర్డర్‌ను బ్రిటిష్ పురస్కార వ్యవస్థలో చేర్చారు. 1947 తరువాత ఈ ఆర్డర్ వాడుకలో లేదు.
భారతీయ సైన్యంలో వైస్రాయ్ నియమించిన అధికారులలో (అంటే స్థానిక భారతీయుడు) సుదీర్ఘమైన, విశ్వసనీయమైన, గౌరవప్రదమైన సేవ చేసిన వారి కోసం భారతదేశ వైస్రాయ్ ఆర్డర్ ఆఫ్ బ్రిటిష్ ఇండియాను ప్రదానం చేస్తారు. ఒక నిర్దిష్ట దండయాత్రలో విశిష్ట సేవలు చేసినవారికి ఈ ఆర్డర్ ప్రదానం చేయబడగా, 20 నుండి 30 సంవత్సరాల పాటు సేవ చేసిన అధికారులకు దీన్ని తరచుగా ఇచ్చేవారు
1837 ఏప్రిల్ లో మొదటిసారిగా లార్డ్ విలియం బెంటింక్ ఆదేశించినప్పుడు, ఆర్డర్ ఈస్టిండియా కంపెనీ సైనిక దళాలలో పనిచేసే భారతీయ అధికారులకు గుర్తింపును ఇచ్చేందుకు గాను దీన్ని ఉద్దేశించారు. "స్థానిక అధికారులకు" తమ ఉద్యోగాల్లో పురోగతి సీనియారిటీ ద్వారా వచ్చేది. దీంతో ఈ ప్రమోషన్లు నెమ్మదిగా వచ్చేవి. 1 వ తరగతి ఆర్డర్‌ను 100 మంది సుబేదార్‌లు, రిసల్‌దార్‌లకు (సీనియర్ భారతీయ అధికారి ర్యాంకులు) సర్దార్ బహదూర్ బిరుదును ప్రదానం చేసేవారు. వారికి రోజుకు రెండు రూపాయల మేర జీతం పెరుగుతుంది. 2 వ తరగతికి నియామకాలు, ఏ ర్యాంకైనా ఉన్న 100 మంది భారతీయ అధికారులకు ఇచ్చేవారు. వారికి బహదూర్ బిరుదుతో పాటు, తక్కువ వేతన పెంపు లభించేది. 1856 లో కలకత్తా రివ్యూలో ప్రచురించబడిన ఒక కథనంలో హెన్రీ లారెన్స్, ఈ ఆర్డర్ "వాస్తవంగా వృద్ధాప్య బహుమతి" గా మారిందని అభిప్రాయపడ్డాడు.
1939 సెప్టెంబరులో భారత రాష్ట్రాల దళాలు, సరిహద్దు దళాలు, మిలిటరీ పోలీసులలో పనిచేసే స్థానిక అధికారులను కూడా ఈ ఆర్డరు అర్హుల్లో చేరుస్తూ విస్తరించారు. 1944 జనవరిలో మరింతగా విస్తరిస్తూ రాయల్ ఇండియన్ నేవీ, హాంకాంగ్‌ అండ్ సింగపూర్ రాయల్ ఆర్టిలరీల్లో పనిచేసే స్థానిక అధికారులు, భారతీయ వారెంట్ ఆఫీసర్‌లనూ చేరుస్తూ విస్తరించారు. అలాగే విదేశీ అధికారులను ఆర్డర్ గౌరవ సభ్యులుగా నియమించబడతారు.
ఆర్డర్‌ను రెండు తరగతులలో ప్రదానం చేసారు. రెండింటినీ రిబ్బనుతో మెడలో ధరించేవారు: మొదటి తరగతి. బ్యాడ్జిలో 1.7 అంగుళాలు (43 mమీ.) వ్యాసంలో బంగారు నక్షత్రం, బంగారు కిరణాలతో కూడి ఉంటుంది. మధ్యలో ఆర్డర్ ఆఫ్ బ్రిటిష్ ఇండియా అనే పదాలు లేత నీలం ఎనామెల్ నేపథ్యంలో ఉండే సింహం బిమ్మ చుట్టూ ఉంటాయి. దాని చుట్టూ లారెల్ పుష్పగుచ్ఛము ఉంటుంది. దానిపై కిరీటం ఉంటుంది. పదాల వెనుక ఉన్న ఎనామెల్, మొదట్లో ముదురు నీలం రంగులో ఉండేది. 1939 లో దాన్ని సింహం వెనుక కనిపించే లేత నీలం రంగులోకి మార్చబడింది. మొదటి తరగతి గ్రహీతలు సర్దార్ బహదూర్ (వీరోచిత నాయకుడు) అనే బిరుదును ఉపయోగించడానికి అర్హులు. రెండవ తరగతి బ్యాడ్జి కొద్దిగా చిన్న బంగారు నక్షత్రంతో (1.5 అంగుళాలు (38 mమీ.) వ్యాసం), మొదటి తరగతి లాంటి డిజైన్ తోటే, కానీ కిరీటం లేకుండా, ముదురు నీలం సెంటర్ ఎనామెల్‌తోఉండేది. రెండవ తరగతి గ్రహీతలు బహుదూర్ (హీరో) అనే బిరుదుకు అర్హులు.
రెండు తరగతుల గ్రహీతలు తమ పేరు తరువాత OBI అని పెట్టుకోవచ్చు.
తొలుత ప్రదానం చేసిన ఆర్డర్లన్నీ రెండవ తరగతిలోనే ఇచ్చారు. మొదటి తరగతి ఆర్డర్ ప్రదానాలు, అప్పటికే రెండవ తరగతి ఆర్డరు పొందిన సభ్యులకే ఇచ్చేవారు.
రిబ్బన్ తొలుత ఆకాశ నీలం రంగులో ఉండేది. 1838 లో భారతీయ సైనికులు ఎక్కువగా తలకు రాసుకునే నూనెలో తడిసి రిబ్బను రంగు మారుతున్నట్లు గుర్తించి దాన్ని ముదురు ఎరుపు రంగులోకి మార్చారు. 1939 సెప్టెంబరు నుండి మొదటి తరగతి రిబ్బను ముదురు ఎరుపు రిబ్బనుకు మధ్యలో రెండు సన్నని లేత నీలిరంగు గీతలను చేర్చారు. రెండవ తరగతికి రిబ్బను మధ్యలో ఒక లేత నీలం రంగు గీతను చేర్చారు.
ఆర్డర్ ఆఫ్ బ్రిటిష్ ఇండియాకు నియమించబడిన వ్యక్తుల అసంపూర్ణ జాబితా ఇది: